Roberts: Uhićenje Hambalija ukazuje na sve bolju međudržavnu suradnju u borbi protiv terorizma (18/8/03) - 2003-08-18
"Uhićeno je 60 posto vodećih ljudi al-Qaide" - tvrdi Pat Roberts, predsjedatelj odbora Senata za obavještajnu djelatnost
Predsjedatelj odbora američkog Senata za obavještajnu djelatnost ocjenjuje da je do sada uhićeno 60 posto vodećih ljudi al-Qaidine terorističke mreže. Kako izvješćuje Paula Wolfson, senator Pat Roberts je ukazao na sve bolju i bliskiju međunarodnu suradnju u borbi protiv terorizma. Senator Roberts ocjenjuje da se postiže sve veći napredak u obuzdavanju al-Qaide. On je rekao da je nedavnim uhićenjem glavnog al-Qaidinog operativca u jugoistočnoj Aziji nanesen težak udarac toj terorističkoj mreži: "Bit će onih koji će pokušati zauzeti njegovo mjesto. No, kada uklonite čelnog operativca, onda to stvara velike probleme u funkcioniranju organizacije.” Predsjednik Bush osobno je priopćio vijest o o uhićenju čelnika terorističke skupine Jemaah Islamiyah, poznatog po imenu Hambali. Predsjednik ga je nazvao jednim od najopasnijih terorista na svijetu, te vjerojatnim organizatorom prošlogodišnjeg bombaškog napada na noćni klub na otoku Bali, u Indoneziji, kada je ubijeno 202 ljudi. U intervjuu televizijskoj mreži CNN, senator Roberts je rekao da je najnovije uhićenje pokazalo da sve više zemalja uviđa značaj suradnje u ratu protiv terorizma. S tim u vezi, on je ocijenio i suradnju sa Saudijskom Arabijom: "Mislim da je sada puno bolje. Nakon napada u Riyadhu – koji je bio njihov 11.rujan – puno bolje surađujemo na obavještajnom planu. Oni su uhitili više od 200 ljudi i to po cijenu velikih gubitaka među pripadnicima njihovih snaga sigurnosti.” Senator Roberts je rekao da je teroristički napad u Riyadu u svibnju predstavljao znak za uzbunu u Saudijskoj Arabiji. Glavni vanjsko-politički savjetnik saudijske vlade Adel al-Jubeir suglasio se s takvom ocjenom. On je dodao da je na temelju informacija do kojih je - ispitujući osumnjičene teroriste - došla saudijska obavještajna služba, britanska zrakoplovna kompanija odlučila obustaviti letove za Saudijsku Arabiju.